Боят при Нигрита е въоръжен сблъсък между българи и гърци на 20 – 24 февруари (5 – 9 март по нов стил) 1913 г., по време на Първата балканска война. Макар че двете страни са формални съюзници във войната срещу Османската империя, скоро след завземането на Солун (края на октомври 1912 г.) се заражда вражда помежду им за разпределяне на завзетите земи. И българи, и гърци претендират, че първи са завзели градчето Нигрита (североизточно от Солун, до устието на Струма) и затова имат право да го владеят и занапред.